FIR রেজিস্টারে তথ্যের সত্যতা যাচাই নিষ্প্রয়োজন, মত সুপ্রিম কোর্টের

ওয়েব ডেস্ক: এফআইআর রেজিস্টার (FIR Register) করার সময় পেশ হওয়া তথ্যের সত্যতা বা বিশ্বাসযোগ্যতা যাচাই করার প্রয়োজন নেই, সম্প্রতি এই গুরুত্বপূর্ণ রায় দিল সুপ্রিম কোর্ট (Supreme Court)। বিচারপতি পঙ্কজ মিথল ও বিচারপতি প্রসন্ন বি ভারালের বেঞ্চ স্পষ্ট জানিয়েছে, প্রাথমিকভাবে অভিযোগে অপরাধের উপাদান দেখা গেলে পুলিশকে এফআইআর গ্রহণ করতে হবে। অভিযোগ সত্য বা বিশ্বাসযোগ্য কী না, তা যাচাই করা এফআইআর রেজিস্টারের শর্ত নয়।

রমেশ কুমারী বনাম এনসিটি অফ দিল্লি মামলায় (Ramesh Kumari Vs NTC Of Delhi Case) আদালত আগেও এই নির্দেশ দিয়েছিল। সেই রায় অনুসারে, পুলিশের কাজ হল প্রাথমিকভাবে অভিযোগে অপরাধের লক্ষণ আছে কী না, তা দেখা; অভিযোগের গভীরে যাচাই-বাছাই করা নয়। আদালতের মতে, তদন্তের পর্যায়েই অভিযোগের সত্যতা পরীক্ষা করা হবে, রেজিস্ট্রারের সময় নয়।

আরও পড়ুন: ধর্ষণ মামলায় নিম্ন আদালতের ভূমিকা নিয়ে ক্ষুব্ধ সুপ্রিম কোর্ট

এই রায়ের সূত্রে দিল্লির প্রাক্তন পুলিশ কমিশনার নিরজ কুমার এবং ইন্সপেক্টর বিনোদ কুমার পান্ডের বিরুদ্ধে ২০০০ সালের একটি অভিযোগ নিয়ে ওঠা বিতর্কে নতুন মোড় এল। ওই দুই কর্মকর্তার বিরুদ্ধে সিবিআইয়ের ডেপুটেশনে থাকা অবস্থায় হুমকি প্রদান, নথি জালিয়াতি এবং অন্যান্য অনিয়মের অভিযোগ ওঠে। দিল্লি হাইকোর্ট এফআইআর রেজিস্টার করার নির্দেশ দিলে তাঁরা সুপ্রিম কোর্টে আবেদন করেন। তবে সুপ্রিম কোর্ট সেই আবেদন খারিজ করে দিয়ে দিল্লি হাইকোর্টের নির্দেশ বহাল রাখল।

বিশেষজ্ঞরা বলছেন, এই রায় সাধারণ মানুষের জন্য এক গুরুত্বপূর্ণ বার্তা। অভিযোগ জানাতে পুলিশ যেন বাধার মুখে না পড়ে, তা নিশ্চিত করতে এই নির্দেশ প্রাসঙ্গিক। অভিযোগের সত্যতা পরে তদন্তের মাধ্যমে বিচার হবে, কিন্তু অভিযোগ জানানো রুদ্ধ করা যাবে না। সুপ্রিম কোর্টের এই রায় পুলিশের প্রাথমিক কর্তব্য এবং নাগরিকের ন্যায়বিচার পাওয়ার অধিকারকে আরও সুস্পষ্ট করেছে।

দেখুন আরও খবর: